REGOLAMENT TAL-KUMMISSJONI (KE) Nru 463/2008
tat-28 ta’ Mejju 2008
li jirrettifika r-Regolament tal-Kummissjoni (KE) Nru 1484/95 fir-rigward tal-prezzijiet rappreżentattivi fis-setturi tal-laħam tat-tjur u l-bajd kif ukoll għall-albumina tal-bajd kif emendati bir-Regolament (KE) Nru 346/2008
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2771/75 tad-29 ta’ Ottubru 1975 dwar l-organizzazzjoni komuni tas-suq tal-bajd (1), u b'mod partikolari l-Artikolu 5(4) tiegħu,
Wara li kkunsidrat ir-Regolament tal-Kunsill (KEE) Nru 2777/75 tad-29 ta’ Ottubru 1975 dwar l-organizzazzjoni komuni fis-suq tal-laħam tat-tjur (2), u partikolarment l-Artikolu 5(4) tiegħu,
Wara li kkunsidrat ir-Regolament tal-Kunsill (KEE) Nru 2783/75 tad-29 ta’ Ottubru 1975 fuq is-sistema komuni għall-kummerċ fl-ovalbumin u l-lactalbumin, u partikolarment l-Artikolu 3(4) tiegħu (3),
Billi:
(1)
Minn verifika li saret, jidher li sar żball fl-Anness għar-Regolament (KE) Nru 346/2008 tal-Kummissjoni li jemenda l-prezzijiet rappreżentattivi fis-setturi tal-laħam tat-tjur u tal-bajd, u għall-albumina tal-bajd stipulati fir-Regolament tal-Kummissjoni (KE) Nru 1484/95 (4) tat-28 ta' Ġunju 1995, li jistabilixxi regoli dettaljati għall-implimentazzjoni ta’ sistema ta’ dazji addizzjonali fuq l-importazzjoni u jiffissa dazji addizzjonali ta l-importazzjoni fl-oqsma tal-laħam tat-tjur u l-bajd u għall-albumina tal-bajd (5). Jeħtieġ li dawn ir-Regolamenti jiġu kkoreġuti.
(2)
Billi l-prezzijiet rappreżentattivi u l-garanziji stabbiliti li jirriżultaw mir-rettifika huma favur l-importaturi, jeħtieġ li jkun provdut li dan ir-Regolament għandu japplika mid-data ta' l-applikazzjoni tar-Regolament (KE) Nru 346/2008. Għall-kodiċijiet tal-prodotti konċernati, huwa xieraq li jsir provvediment għar-rifużjoni tad-dazji żejda li jkunu tħallsu skond l-Artikolu 236 tar-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità (6), u għad-dispożizzjonijiet ta' applikazzjoni rilevanti provduti bir-Regolament tal-Kummissjoni (KEE) Nru 2454/93 (7).
(3)
Jeħtieġ li ssir rettifika skond dan tar-Regolament (KE) Nru 1484/95 kif emendat bir-Regolament (KE) Nru 346/2008.
(4)
Il-miżuri pprovduti f'dan ir-Regolament huma konformi ma' l-opinjoni tal-Kumitat ta’ Ġestjoni tal-Laħam tat-Tjur u tal-Bajd,
ADOTTAT DAN IR-REGOLAMENT:
Artikolu 1
Il-prezzijiet rappreżentattivi u l-garanziji applikabbli għal ċerti prodotti li jinsabu fl-Anness I għar-Regolament (KE) Nru 1484/95 kif emendat bl-Anness tar-Regolament (KE) Nru 346/2008 huma rrettifikati f'konformità ma' l-Anness għal dan ir-Regolament.
Artikolu 2
Fuq talba tal-parti interessata, l-uffiċċju tad-dwana fejn tkun ġiet irreġistrata l-importazzjoni għandu jagħti rifużjoni parzjali tad-dazji doganali għall-prodotti li ġejjin mill-pajjiżi terzi kkonċernati u li jkunu tqiegħdu f'ċirkolazzjoni ħielsa matul il-perjodu ta' applikazzjoni tar-Regolamenti rrettifikati. L-applikazzjonijiet għar-rifużjoni għandhom jitressqu sa mhux aktar tard mill-aħħar jum tat-tielet xahar wara d-dħul fis-seħħ ta' dan ir-Regolament, u magħhom għandha tkun mehmuża d-dikjarazzjoni tat-tqegħid fiċ-ċirkolazzjoni ħielsa għall-importazzjoni kkonċernata.
Artikolu 3
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mit-18 ta’ April 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 28 ta’ Mejju 2008.